Jiftħu l-fruntieri ma' aktar pajjiżi – mil-lum jitħallew jidħlu Malta passiġġieri minn 50 pajjiż
Mil-lum Malta għamlet pass ieħor fir-ritorn għan-normalità ġdida hekk kif neħħiet ir-restrizzjonijiet għall-ivvjaġġar minn u lejn 28 pajjiż ieħor. Dan isegwi l-pass ta' ġimagħtejn ilu meta l-ajruport kien reġa' fetaħ għal titjiriet kummerċjali minn u lejn 22 pajjiż. Is-Supretendent tas-Saħħa Pubblika, il-Professur Charmaine Gauci qalet li hija sorpriża pożittivament li bl-ajruport miftuħ s'issa ma nstabu l-ebda każi impurtati waqt li l-każi attivi issa niżlu għal erbgħa biss. Għas-sitt ġurnata infila ma ġew rappurtati l-ebda każi ġodda ta' COVID-19 f'Malta u l-każi attivi niżlu għal erbgħa wara li fieqet persuna oħra. L-awtoritajiet tas-Saħħa qalu li bejn it-Tlieta u l-Erbgħa saru kważi elf swab test. Is-Supretendent tas-Saħħa Pubblika, il-Professur Charmaine Gauci, qalet li din hi xejra inkoraġġanti ħafna iżda Malta ma tistax tiddikjara li eliminat il-virus għal kollox. "L-aqwa ħaġa li jista' jkollna hija t-tilqima pero mill-istudji li qegħdin naraw hija li baqgħalna xhur oħra x'nistennew sakemm ikollna din it-tilqima allura kull wieħed minnha jista' jagħmel l-almu tiegħu biex jipproteġi lilu nnifsu imma jipproteġi wkoll lil ħaddieħor," qalet is-Supretendent tas-Saħħa Pubblika, il-Professur Charmaine Gauci. Il-Professur Gauci qalet li r-rata ta' trasmissjoni f'Malta għadha baxxa fil-livell ta' 0.3 kif kienet meta tneħħew ir-restrizzjonijiet fuq l-ivvjaġġar. Hija stqarret li tinsab pjuttost sorpriża ħafna li ġimagħtejn mill-ftuħ mill-ġdid tal-ajruport internazzjonali lejn 20 destinazzjoni fl-Ewropa, ma kien hemm l-ebda każi impurtati. "Juri l-fatt li meta aħna ftaħna għal dawn il-pajjiżi rajna li anke kif għamlet ir-rakkomandazzjoni l-UE hija li inti tibda tiftaħ bil-mod il-mod b'passi kawti li inti tagħżel dawk il-passi fejn inti ma jkollokx rata ta' trasmissjoni tal-COVID li hija qawwija ħafna," kompliet il-Professur Charmaine Gauci. Is-Supretendent tas-Saħħa Pubblika qalet li dawn il-prinċipji reġgħu iggwidaw lill-awtoritajiet fid-deċiżjoni li mil-lum il-lista tal-pajjiżi għall-ivvjaġġar mingħajr restrizzjonijiet żdiedet għal 50 pajjiż. Il-Professur Gauci qalet li għalkemm l-Unjoni Ewropea ħarġet lista ta' pajjiżi kkunsidrati siguri għall-ivvjaġġar, Malta għamlet evalwazzjoni tas-sitwazzjoni tal-COVID fil-pajjiżi rakkomandati u ħasset li kien hemm uħud mill-pajjiżi barra l-Unjoni Ewropea li minħabba żieda fil-każi ma jkunx għaqli għalissa li jsir vjaġġar minnhom. Dwar ċittadini li jkunu ġejjin minn pajjiżi mhux fil-lista, il-Professur Gauci qalet li dawn jinħtieġu permess speċjali mill-uffiċċju tagħha u suġġetti għal diversi miżuri. "F'dak il-każ għandna protokoll li dawn jagħmlu test qabel ma jiġu, jidħlu fi kwarantina u anke jagħmlu t-testijiet waqt li jkunu qegħdin hawn Malta," qalet is-Supretendent tas-Saħħa Pubblika. Biex ikun assigurat li l-persuni fi kwarantina qed joqgħodu ġewwa għal 14-il ġurnata mill-wasla f'Malta, il-Professur Gauci qalet li l-ispetturi tad-Direttorat tas-Saħħa Ambjentali għadhom jagħmlu l-ispezzjonijiet għal għarrieda. L-ebda każ ġdid ta' Covid-19 f'Malta għas-sitt jum infila – tfiq persuna oħra